Lotte Rod (RV), 2025-04-24:
Der er nemlig én ting, som jeg ikke forstår i dansk politik.
Vi har alle muligheder for at lave de bedste skoler, vi er et af verdens rigeste lande, vi står på en af de stærkeste pædagogiske traditioner, og alligevel bliver vi ved med at have en regering, som ikke prioriterer det, der skal til, for at lave de bedste muligheder for vores børn.
Vi ved, at det kun er en ud af ni vuggestuer, som har en god kvalitet – det har vi vidst i 2 år – og der er stadig ikke blevet fulgt op på det.
Vi ved, at der hver eneste dag er børn, som slår og sparker, og at det mest er de små børn sidst på dagen, og vi ved, at der lige nu, som flere af jer andre også har været inde på, er 15.000 forældre, som ikke er på arbejde, fordi de er nødt til at være hjemme ved deres børn, fordi deres børn har det så skidt, at de ikke kan komme i skole.
Vi ved alle de her ting, vi bliver ved med at få dem at vide, og vi har vidst dem i årevis, og alligevel bliver regeringen ved med ikke at prioritere det, og det koster at gøre det ordentligt, og Trivselskommissionen har sagt det meget tydeligt: Vi skal sygeliggøre mindre, og vi skal have mere pædagogik.
Og alligevel er regeringens svar – vi hørte det lige før fra Moderaternes ordfører – at man vil lave autisme- og adhd-klinikker og bruge pengene på at udrede flere.
Men hvad så?
Skal hele børnegrupper udredes for adhd og autisme, og hvad så?
Jeg synes jo, vi skal gribe det helt anderledes an.
Vi skal jo skabe en skole, som er god for alle børn.
For vi har jo alle sammen en eller anden grad af autisme eller adhd i os, og nogle har det meget, men det behøver jo ikke at være et problem.
Det kan faktisk være lidt af en superkraft, hvis bare rammerne er rigtige.
Men lige nu er der jo hver eneste morgen børn, som græder – vi har hørt flere eksempler på det her i dag –
børn, som ikke kan komme ud af sengen, som ikke vil komme ud af deres værelse, som græder, som slår, som sparker, som helt vildt gerne bare vil være ligesom andre børn, men som ikke kan være henne i skolen, og vi har forældre, som gør alt, hvad de kan, for at prøve at hjælpe deres børn, og som er spændt ud mellem det at prøve at være der for deres børn og samtidig skulle passe deres arbejde.
Vi har også lærere, som, når de går hjem efter skoledagen, ved, at der sidder nogle børn i deres klasse, som de kunne have nået, men som de ikke havde en chance for at nå, som havde brug for hjælp, men som de ikke havde tid til at hjælpe.
Det er os politikere, der bestemmer rammerne for skolen, og dermed er det et politisk valg, hvor mange børn der kommer til at falde igennem i skolen.
For det er os, der kan give de rammer, der skal til, for at skolen kan være god for alle børn.
Jeg vil have en skole med overskud, jeg vil have en skole, hvor alle børn kan være dygtige til noget og de kan have venner, hvor de kan fordybe sig, hvor de kan få lov til at bidrage til fællesskabet, og hvor der altid er en ekstra lærer eller pædagog, sådan at man kan hjælpe med det samme, når der er konflikter eller problemer, og sådan at utrygheden, ensomheden og meningsløsheden ikke får lov til at vokse.
Det er jo også derfor, vi i Radikale Venstre gerne vil lave en økonomisk plan.
Vi vil gerne give børn et løfte
om, at vi skal lave gode vuggestuer og børnehaver med uddannede pædagoger, vi skal lave skoler, hvor der er en ekstra lærer eller pædagog i hver anden time, så man kan sætte ind med det samme og man ikke skal vente i månedsvis på hjælp, og hvor der er gode fritidshjem og klubber, så man kan være en del af fællesskabet om eftermiddagen.
Det prioriterer vi i vores 2030-plan, og jeg vil i en tid, hvor vi skal bruge mange penge på forsvar og sikkerhed, også gerne igen opfordre regeringen til at lave en økonomisk plan, sådan at vi prioriterer de penge, der skal til, for at lave gode skoler for børn.
Så jeg vil meget gerne gøre alt, hvad jeg kan, for at bakke De Konservative op i at lægge et pres, og jeg synes, at vi skal være så mange som muligt, som lægger et pres.
Jeg kan så forstå på regeringen, at man opfatter beslutningsforslaget som værende i strid med folkeskoleforliget, og det skal vi selvfølgelig have boret ud.
For jeg holder utrolig meget af vores folkeskoleforlig, og jeg vil gerne værne om det, så det må vi lige finde ud af i processen.
Men for nu vil jeg i hvert fald bare sige tak til De Konservative for at rejse det.